_

Az én csillagom

Az égnek piktora
feszítette vásznát,
felkente reája
az égnek sötét árnyát.
Aranyló festéket
fröccsentett vásznára,
csillagok születtek
fenséges pompába.
Milliónyi csillag
ragyog fent a vásznon.
Hát az enyém hol van,
miért nem találom?
Tudom, fényt az ember
nem érdemre kapja,
sok csillagot takar
a felhőnek habja.
De a többi csillag
nekem is csak ragyog,
világítják utam
és én boldog vagyok!

_______________