_

Gomba mese

Egyszer künn a réten jártam,
gondold csak el, hogy mit láttam.
Óriási piros gombát,
nyújtogatta fehér nyakát.

Nyílt a gombának kalapja,
kicsi ajtó volt ám rajta.
A gombában egy anyóka,
félre billent őszes kontya.

Kötögetett az anyóka,
mellette egy pici róka.
Villámgyorsan járt a keze,
róka kézben meg egy kefe.

A kefével suviszkolta
cipőjét, mert bepiszkolta.
Így éltek ők réges–régen
Gomba-lakban künn a réten.

Amíg én ott nézelődtem,
bagoly repült el feledtem.
Forgatta a kerek szemét,
nem látott még ily eseményt.

Majd ha künn jársz tarka réten,
eszedbe jut mit meséltem.
Keresd meg a piros gombát,
nyújtogatja karcsú nyakát.

Halasi Éva: Gomba mese

_______________